Predseda SNS Andrej Danko prišiel vo štvrtok na Národnú kriminálnu agentúru (NAKA) v Banskej Bystrici v popoludňajších hodinách. Na otázky, k čomu ide vypovedať, nereagoval. Meno predsedu SNS Andreja Danka sa v poslednej dobe spájalo s dvoma kauzami.
Časť úplatkov v SNS
Prvou z nich je prípad v štátnej akciovke Tipos, šéf národniarov však môže podľa portálu Aktuality.sk čeliť aj ďalšiemu problému. Podľa jedného z kľúčových svedkov v korupčnej kauze Dobytkár mala časť z miliónových úplatkov skončiť práve v Slovenskej národnej strane.
V uznesení o väzbe jeden z obvinených aktérov v kauze Dobytkár spomína "peniaze pre systém". Prostriedky mali slúžiť pre médiá, no nie je zrejmé, či išlo o reklamu alebo iné "náklady". Okrem toho mali peniaze "pre systém" údajne slúžiť aj na stranícke výdavky SNS pred poslednými voľbami. "Prokurátor poukázal aj na pojem 'pre systém', ktorý mal používať xxxxxx ako odôvodnenie jeho konania, pričom z takýchto jeho vyjadrení xxxxxxxx vyrozumel, že malo ísť o finančné prostriedky pre médiá, na stranícke výdavky s blížiacimi sa voľbami pre SNS a pod.," píše sudca priamo v uznesení.
Danko odmietol reagovať na otázky
V kauze Dobytkár sú medzi obvinenými aj zvučné mená, ktoré sa spájajú práve s národniarmi. Napríklad bývalý šéf Pôdohospodárskej platobnej agentúry Juraj K., ktorého do úradu nominovala SNS, alebo finančník Martin K., priateľ Andreja Danka a oligarcha jeho strany.
"Dnes som z Banskej Bystrice začul dve dobré správy. Prvá je, že definitívne bolo ukončené vyšetrovanie kauzy mojej rigoróznej práce a druhé som dal krátke vysvetlenie k pánovi Čubovi," vyjadril sa po výpovedi na NAKA Andrej Danko. Na ďalšie otázky odmietol reagovať.